Uznesenie Krajského súdu Bratislava sp. zn. 7Co/138/2017 z 27. 6. 2017
Uznesenie Krajského súdu Bratislava z 27. júna 2017, sp. zn. 7Co/138/2017, ECLI:SK:KSBA:2017:1415206223.1
Súd: Krajský súd Bratislava
Spisová značka: 7Co/138/2017
ECLI: ECLI:SK:KSBA:2017:1415206223.1
Dátum vydania: 27. 6. 2017
Forma: Uznesenie
Text rozhodnutia
Súd: Krajský súd Bratislava Spisová značka: 7Co/138/2017 Identifikačné číslo súdneho spisu: 1415206223 Dátum vydania rozhodnutia: 28. 06. 2017 Meno a priezvisko sudcu, VSÚ: JUDr. Blanka Podmajerská ECLI: ECLI:SK:KSBA:2017:1415206223.1 Uznesenie Krajský súd v Bratislave v senáte zloženom z predsedníčky senátu JUDr. Blanky Podmajerskej a členov senátu Mgr. Adely Unčovskej a JUDr. Mariany Harvancovej, v právnej veci žalobcu: B.. R. Q., nar. XX.XX.XXXX, bytom PálfJ. XX, V. I., zastúpeného: JUDr. Drahomír Tomčo, advokát, so sídlom Koceľova 9, Bratislava proti žalovanej: M. Q., nar. X.X.XXXX, bytom T. XX, R., zastúpenej: Mgr. Peter Zelenay, B.S.B.A., advokát, so sídlom 29. augusta 19, Bratislava, o zaplatenie 1 214,49 eur s príslušenstvom, o späťvzatí žaloby, jednomyseľne takto r o z h o d o l : Odvolací súd pripúšťa späťvzatie žaloby, uznesenie Okresného súdu Bratislava IV zo dňa 20.1.2017, č. k. 5C/147/2015-53 z r u š u j e a konanie z a s t a v u j e. Žalovanej sa proti žalobcovi p r i z n á v a nárok na plnú náhradu trov konania. o d ô v o d n e n i e : 1. Okresný súd Bratislava IV uznesením zo dňa 20.1.2017, č.k. 5C/147/2015-53 konanie zastavil a vyslovil, že žiadna zo strán nemá nárok na náhradu trov konania. 2. Žalobca v písomnom podaní doručenom súdu prvej inštancie dňa 28.4.2017 oznámil, že berie žalobu späť a žiada konanie zastaviť. 3. Podľa § 370 ods. 1 zákona č. 160/2015 Z.z. Civilný sporový poriadok (ďalej len „C.s.p.“) ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Podľa § 370 ods. 2 C.s.p. súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 4. V prejednávanej veci z obsahu spisu vyplýva, že žalobca prevzal uznesenie súdu prvej inštancie dňa 1.2.2017 a žalovaná dňa 27.1.2017. Proti uzneseniu podal odvolanie žalobca dňa 7.2.2017 (osobne) a žalovaná dňa 2.2.2017 (na pošte). Žalobca doručil späťvzatie žaloby súdu prvej inštancie dňa 28.4.2017 (osobne). Uvedené znamená, že žaloba bola žalobcom vzatá späť, keď už súd prvej inštancie vo veci rozhodol, ale jeho rozhodnutie nebolo právoplatné. 5. Pretože žalobca vzal žalobu späť v čase po rozhodnutí súdu prvej inštancie, avšak predtým ako sa rozsudok súdu prvej inštancie stal právoplatným, pričom žalovaná sa nevyjadrila k výzve odvolacieho súdu ohľadom súhlasu so späťvzatím žaloby (a teda nevzniesla žiadne vážne dôvody, pre ktoré nesúhlasí so späťvzatím žaloby), odvolací súd po prejednaní veci bez pojednávania podľa § 385 ods. 1 C. s. p. postupoval v zmysle § 370 C. s. p., pripustil späťvzatie žaloby, zrušil napadnuté uznesenie súdu prvej inštancie a konanie zastavil. 6. O náhrade trov konania odvolací súd rozhodol podľa § 396 ods.1 C.s.p. v spojení s § 256 ods. 1 C.s.p., a priznal žalovanej nárok na náhradu trov konania proti žalobcovi, ktorý procesne zavinil zastavenie konania, s tým, že o výške náhrady trov konania rozhodne súd prvej inštancie podľa § 262 ods. 2 po právoplatnosti rozhodnutia, ktorým sa konanie končí, samostatným uznesením, ktorý vydá súdny úradník. 7. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

